钦定古今图书集成/理学汇编/学行典/第261卷 > 刘兆
## 钦定古今图书集成/理学汇编/学行典/第261卷 > 刘兆

按《晋书刘兆传》，“兆字延世，济南东平人，汉广川惠王
之后也。兆博学洽闻，温笃善诱，从受业者数千人。武
帝时，五辟公府，三征博士，皆不就。安贫乐道，潜心著
述，不出门庭。数十年，以《春秋》一经，而三家殊途，诸儒
是非之议纷然，互为仇敌，乃思三家之异，合而通之。
《周礼》有调人之官，作《春秋调人》七万馀言，皆论其首”
尾，使大义无乖；时有不合者，举其长短以通之。又为
《春秋左氏解》，名曰全综。《公羊》《穀梁解诂》，皆纳经传中，
朱书以别之。又撰《周易训注》，以正、动二体，互通其文。
凡所赞述，百馀万言。尝有人著靴骑驴至兆门外，曰：
“吾欲见刘延世。”兆儒德道素，青州无称其字者。门人
大怒，兆曰：“听前。”既进，踞床问兆曰：“闻君《大学》，比何所
作？”兆答如上事，末云：“多有所疑。”客问之，兆说疑毕。客
曰：“此易解耳。”因为辩释疑者是非耳。兆别更立意，客
一难，兆不能对。客去已出门，兆欲留之，使人重呼还。
客曰：“亲亲在此营葬，宜赴之，后当更来也。”既去，兆令
人视葬家，不见此客，竟不知姓名。兆年六十六卒。有
五子：卓、炤、燿、育、脐。